Suomalaiskoomikko on ponnistanut pitkälle siitä, kun hän luki suoraan suomesta englanniksi käännettyjä vitsejään pikkubaarissa Jyväskylässä.

Ismo Leikola.

Olin paikalla, kun stand up -koomikko Ismo Leikola harjoitteli ensimmäisiä kertoja englanninkielistä stand upia yleisön edessä Jyväskylän Vakiopaineen armollisen yleisön edessä. Niillä vitseillä ei oltaisi päästy pitkälle maailman hauskimpien koomikkojen kisassa. Ei sillä, etteikö ollut varsin huvittavaa kuunnella jo silloin Suomessa nimeä saaneen koomikon hapuilua suoraan suomesta englanniksi kääntämillään vitseillä, joista oli punch linet tippuneet iloisesti kyydistä käännöksen mukana.

Tuosta on jo lähemmäs kymmenen vuotta aikaa ja Leikola on edennyt urallaan, vaikka vanhat epävarmuudesta viestivät maneerit ovat edelleen paikallaan. Pari päivää sitten Leikola esiintyi World’s Funniest Person -kisan semifinaalissa maailmankuulun Laugh Factory -komediaklubin lavalla Hollywoodissa. Leikola sukelsi setillään sekä yleisön että tuomareiden suosioon. Leikolan suorituksen voi nähdä Laugh Factoryn sivuilla (Ismo pääsee ääneen noin 28 minuutin kohdalla).

“Mukava olla täällä Kaliforniassa. Pääasiassa sen takia, että täällä on lämmin. Suomessa on kylmä. Kun tulin tänne, huomasin, että penikseni on itse asiassa valtava”, Leikola aloitti settinsä yleisön ulvoessa.

Seuraavaksi hän eteni kertomaan lapsuudestaan.

"Kun olin pieni, äitini sanoi aina, että pitää syödä lautanen tyhjäksi, koska Afrikassa on ihmisiä, jotka näkevät nälkää. Sitten söin. Kun oli vanhempi, ajattelin, miten olen auttanut Afrikan tilannetta? Nyt olen hieman ylipainoinen. Toivottavasti he ovat onnellisia. Olen tehnyt parhaani. Odottelen edelleen kiitoskorttia. Jos joskus menen Afrikkaan, näytän niille vatsaani ja sanon, että tein tämän teidän takia", Leikola jatkoi yleisön naurattamista.

Tuomareiden ja nettiäänestyksen perusteella kymmenestä semifinalistista viisi etenee finaaliin Las Vegasiin. Leikolan paikka finaalissa pitäisi olla selviö, sillä nettiäänestyksen sulkeuduttua hänellä oli kasassa lähes 50 000 ääntä, kun toiseksi tulleella Ranskan Mustapha El Atrassilla vasta hieman yli 5 000. Ilmeisesti miehemme maailmalla on saanut vahvaa vetoapua äänestykseen koti-Suomesta.

Tuomaristo, johon kuuluivat meritoituneet koomikot Richard Lewis, Paul Rodriquez, John Henson, Maz Jobrani ja Shawn Wayans, oli myös haltioissaan Leikolasta. Jobrani arvioi, että Leikola pärjäisi vallan mainiosti maailman tunnetuimpiin kuuluvan Laugh Factoryn suosituilla viikonloppulavoilla. Lewis puolestaan ylisti, että toivottavasti Leikola muuttaa Suomesta, koska “sensaatiomaisen hyvälle kirjoittajalle” varmasti löytyy kysyntää.

Koko kisan voittajalle on luvassa 10 000 dollarin palkinto. Finaali käydään liveyleisön edessä Las Vegasissa 24. lokakuuta ja streamataan suorana lähetyksenä Youtubeen. Voittaja valitaan yleisöäänestyksen perusteella.